
Дзюдо
Фэеплъ зэпеуэ
Налшык щекIуэкIащ дзюдомкIэ XI урысейпсо зэхьэзэхуэ, СССР-м спортымкIэ и мастер Бабаев Къуанч и фэеплъу къызэрагъэпэщауэ. Абы хэтащ Урысей Федерацэм и щIыналъэ куэдым къикIа дзюдоист ныбжьыщIэ 700-м щIигъу.
Килограмм 50-м нэс зи хьэлъагъхэм я зэпеуэм дыщэ медалыр къыщихьащ Уянаев Тимур. ЕтIуанэ хъуащ Мисиров Исмэхьил (кг 55-м нэблагъэ). Хъыджэбз цIыкIухэм я зэхьэзэхуэм къыпэлъэщын къахэкIакъым килограмм 63-м нэблагъэхэм я деж щыбэна Хардашевэ Аидэ.
ТекIуэныгъэ къэзыхьа спортсменхэм Iэмал ягъуэтащ мазае дызыхуэкIуэм Новосибирск щекIуэкIыну Урысей чемпионатым хэтыну.
КЪЭХЪУН Бэч.
Шахматхэр
Нэфлъашэ Алий и цIэкIэ
Тэрч къалэ дэт «Ладья» шахмат-шашкэ клубым щекIуэкIащ зэман кIыхькIэ район администрацэм физическэ щэнхабзэмрэ спортымрэ и къудамэм и унафэщIу щыта Нэфлъашэ Алий и фэеплъу къызэрагъэпэща шахмат зэхьэзэхуэ.
Хабзэ хъуауэ, илъэс къэс екIуэкI зэпеуэм хэтащ цIыху 28-рэ. Абыхэм ящыщу 8-р спортымкIэ мастерым и кандидатщ.
Зэхьэзэхуэ гуащIэхэм къагъэлъэгъуащ Тэрч щIыналъэм щынэхъ шахматист Iэзэр хэтми. Япэ увыпIэр къихьащ «Ладья» клубым и гъэсакIуэ Къазий Анзор. ЕтIуанэ хъуащ районым и шахмат-шашкэ федерацэм и Iэтащхьэ Хъыдзэ Хьэжмурат. Дадэ Тимур ещанэщ.
ТекIуэныгъэ къэзыхьахэм Нэфлъашэхэ къабгъэдэкIыу щIыхь тхылъ, кубокхэр, саугъэтхэр иратащ.
МЭЗКУУ Къанщобий.
